Meddelelse om indledning af en antidumpingprocedure vedrørende importen af folie af aluminium med oprindelse i Folkerepublikken Kina og Rusland

(2000/C 45/02)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 905/98(2) (i det følgende benævnt "grundforordningen"), hvori det hævdes, at folie af aluminium med oprindelse i Folkerepublikken Kina og Rusland importeres til dumpingpriser, hvorved EF-erhvervsgrenen forvoldes væsentlig skade.

1. Klage

Klagen blev indgivet den 4. januar 2000 af Eurometaux (i det følgende benævnt "klageren" på vegne af producenter, som tegner sig for en væsentlig del, nemlig 77 %, af den samlede produktion i Fællesskabet af husholdningsfolie af aluminium (i det følgende benævnt "den pågældende vare").

2. Vare

Den vare, der hævdes indført til dumpingpriser, er folie af aluminium, af tykkelse ikke over 0,018 mm, uden underlag, kun valset, i ruller (såkaldte "jumbo reels") af bredde ikke over 650 mm; varen henhører i øjeblikket under KN-kode ex 7607 11 10. Denne KN-kode angives kun til orientering.

3. Påstand om dumping

Da den normale værdi for Folkerepublikken Kina og Rusland vil blive fastsat på grundlag af reglerne i artikel 2, stk. 7, i grundforordningen, har klageren foreslået, at den normale værdi fastsættes på grundlag af prisen i et tredjeland med markedsøkonomi.

Påstanden om dumping er baseret på en sammenligning af den ovenfor nævnte normale værdi med eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige.

4. Påstand om skade

Klageren har fremlagt bevis for, at importen af den pågældende vare fra Folkerepublikken Kina og Rusland samlet er steget i absolutte tal og målt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-producenternes salg og priser, hvilket har haft betydelige negative følger for fællesskabserhvervsgrenens samlede resultater og finansielle situation.

5. Procedure for fastsættelse af dumping og skade

Kommissionen har efter konsultationer i det rådgivende udvalg fastslået, at klagen er indgivet af eller på vegne af erhvervsgrenen i Fællesskabet, og at der foreligger tilstrækkelige beviser til at begrunde indledningen af en procedure, og den indleder en undersøgelse i henhold til artikel 5 i grundforordningen.

a) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til de eksporterende producenter og importørerne, til alle sammenslutninger af eksporterende producenter og importører, som er nævnt i klagen, og til myndighederne i Folkerepublikken Kina og Rusland.

Exporterende producenter og importører opfordres til straks at kontakte Kommissionen for at finde ud af, om de er anført i klagen. Hvis dette ikke er tilfældet, bør de hurtigst muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om et eksemplar af spørgeskemaet, da alle spørgeskemaer skal være udfyldt og Kommissionen i hænde inden for den frist, der er fastsat i denne meddelelses punkt 7, litra a). Anmodninger om spørgeskemaer indgives skriftligt til nedenstående adresse med angivelse af den interesserede parts navn, adresse, e-postadresse, telefon-, telefax- og/eller telexnummer. Alternativt kan der anmodes om et spørgeskema fra de nationale myndigheder i eksportlandet.

b) Indhentning af oplysninger og afholdelse af høringer

Alle interesserede parter opfordres til at give udtryk for deres mening skriftligt og fremlægge dokumentation herfor. Disse oplysninger skal være Kommissionen i hænde inden for den frist, der er fastsat i denne meddelelses punkt 7, litra a).

Kommissionen kan desuden høre interesserede parter mundtligt, hvis de fremsætter skriftlig anmodning herom og påviser, at der er særlige årsager til, at de bør høres.

c) Valg af tredjeland med markedsøkonomi

I overensstemmelse med artikel 2, stk. 7, i grundforordningen påtænkes det at vælge Tyrkiet som et passende tredjeland med markedsøkonomi med henblik på at fastsætte den normale værdi for Folkerepublikken Kina og Rusland. Interesserede parter opfordres til at fremsættes bemærkninger om rimeligheden af dette valg inden for den frist, der er fastsat i denne meddelelses punkt 7, litra b).

d) Markedsøkonomisk status

For de eksporterende producenter i Folkerepublikken Kina og Rusland, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil den normale værdi blive fastsat i henhold til artikel 2, stk. 7, litra b), i grundforordningen. Eksporterende producenter, som ønsker at fremsætte sådanne behørigt underbyggede krav, skal gøre dette inden for den frist, der er fastsat i denne meddelelses punkt 7, litra c). Kommissionen vil sende formularer til alle eksporterende producenter i Folkerepublikken Kina og Rusland samt til de kinesiske og russiske myndigheder.

6. Fællesskabets interesser

I overensstemmelse med artikel 21 i grundforordningen, og for at der kan træffes en afgørelse om, hvorvidt det vil være i Fællesskabets interesse at indføre antidumpingforanstaltninger, hvis påstandene om dumping og skade dokumenteres, kan erhvervsgrenen i Fællesskabet, importørerne og deres repræsentative sammenslutninger samt repræsentative brugere give sig til kende og stille oplysninger til rådighed for Kommissionen inden for den generelle frist, der er fastsat i punkt 7, litra a) i denne meddelelse. Det skal bemærkes, at der kun vil blive taget hensyn til oplysninger, der indgives i henhold til denne artikel, hvis de på indgivelsestidspunktet støttes med faktuelle oplysninger.

7. Frister

Alle bemærkninger og anmodninger fra interesserede parter i henhold til de følgende afsnit skal fremsættes skriftligt (ikke i elektronisk format, medmindre andet er angivet) og være Kommissionen i hænde inden for nedenfor anførte frister.

a) Generel frist

Medmindre andet er angivet, skal interesserede parter give sig til kende over for Kommissionen, fremsætte deres synspunkter skriftligt og afgive oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Interesserede parter kan også anmode om at blive hørt af Kommissionen inden for samme frist. Denne frist gælder for alle interesserede parter, også parter, som ikke er nævnt i klagen, og det er derfor i disse parters interesse at kontakte Kommissionen omgående.

b) Specifik frist for valg af tredjeland med markedsøkonomi

Parter i undersøgelsen, som ønsker at fremsætte bemærkninger til det hensigtsmæssige ved valget af Tyrkiet, der som nævnt i denne meddelelses punkt 5, litra c), anses for at være et passende valg af tredjeland med markedsøkonomi med henblik på fastsættelsen af den normale værdi for Folkerepublikken Kina og Rusland, skal fremsætte disse bemærkninger senest 10 dage efter offentliggørelsen af denne meddelelse.

c) Specifik frist for indgivelse af krav om markedsøkonomisk status

Behørigt underbyggede krav om markedsøkonomisk status, jf. punkt 5, litra d), skal indgives skriftligt senest 21 dage fra offentliggørelsen af denne meddelelse om indledning af en procedure.

d) Kommissionens postadresse

Europa-Kommissionen

Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen. Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.